标题：佛说十善业道经
十善业道经
十善业道经①
唐于阗三藏实叉难陀奉制译原文如是我闻：一时，佛在娑竭罗龙宫，与八千大比丘众、三万二千菩萨摩诃萨俱。
尔时，世尊告龙王言：「一切众生心想异故，造业亦异，由是故有诸趣轮转。龙王！汝见此会及大海中，形色种类各别不耶？如是一切，靡不由心造善不善身业、语业、意业所致。而心无色，不可见取，但是虚妄，诸法集起，毕竟无主、无我我所。虽各随业，所现不同，而实于中无有作者。故一切法皆不思议，自性如幻。智者知已，应修善业，以是所生蕴、处、界等，皆悉端正，见者无厌。
龙王！汝观佛身，从百千亿福德所生，诸相庄严，光明显曜，蔽诸大众。设无量亿自在梵王，悉不复现；其有瞻仰如来身者，莫不目眩！汝又观此诸大菩萨，妙色严净，一切皆由修集善业福德而生。又诸天、龙八部众等大威势者，亦因善业福德所生。今大海中所有众生，形色粗鄙，或大或小，皆由自心种种想念，作身、语、意诸不善业，是故随业各自受报。汝今当②应如是修学，亦令众生了达因果，修习善业。汝当于此正见不动，勿复堕在断、常见中！于诸福田，欢喜、敬养，是故汝等亦得人天尊敬、供养。
龙王！当知菩萨有一法，能断一切诸恶道苦。何等为一？谓于昼夜，常念、思惟、观察善法，令诸善法念念增长，不容毫分不善间杂。是即能令诸恶永断，善法圆满，常得亲近诸佛菩萨及余圣众。言善法者：谓人天身、声闻菩提、独觉菩提、无上菩提，皆依此法以为根本而得成就，故名善法。此法即是十善业道。何等为十？谓能永离杀生、偷盗、邪行、妄语、两舌、恶口、绮语、贪欲、瞋恚、邪见。
龙王！若离杀生，即得成就十离恼法。何等为十？一、于诸众生普施无畏；二、常于众生起大慈心；三、永断一切瞋恚习气；四、身常无病；五、寿命长远；六、恒为非人之所守护；七、常无恶梦，寝觉快乐；八、灭除怨结，众怨自解；九、无恶道怖；十、命终生天；是为十。若能回向阿耨多罗三藐三菩提者，后成佛时，得佛随心自在寿命。
复次，龙王！若离偷盗，即得十种可保信法。何等为十？一者③、资财盈积，王、贼、水、火，及非爱子，不能散灭；二、多人爱念；三、人不欺负；四、十方赞美；五、不忧损害；六、善名流布；七、处众无畏；八、财、命、色、力安乐，辩才具足无缺；九、常怀施意；十、命终生天；是为十。若能回向阿耨多罗三藐三菩提者，后成佛时，得证清净大菩提智。
复次，龙王！若离邪行，即得四种智所赞法。何等为四？一、诸根调顺；二、永离喧掉；三、世所称叹；四、妻莫能侵；是为四。若能回向阿耨多罗三藐三菩提者，后成佛时，得佛丈夫隐密藏相。
复次，龙王！若离妄语，即得八种天所赞法。何等为八？一、口常清净、优钵花香；二、为诸世间之所信伏；三、发言成证，人天敬爱；四、常以爱语安慰众生；五、得胜意乐，三业清净；六、言无误失，心常欢喜；七、发言尊重，人天奉行；八、智慧殊胜，无能制伏；是为八。若能回向阿耨多罗三藐三菩提者，后成佛时，即得如来真实语。
复次，龙王！若离两舌，即得五种不可坏法。何等为五？一、得不坏身，无能害故；二、得不坏眷属，无能破故；三、得不坏信，顺本业故；四、得不坏法行，所修坚固故；五、得不坏善知识，不诳惑故；是为五。若能回向阿耨多罗三藐三菩提者，后成佛时，得正眷属，诸魔外道不能沮坏。
复次，龙王！若离恶口，即得成就八种净业。何等为八？一、言不乖度；二、言皆利益；三、言必契理；四、言词美妙；五、言可承领；六、言则信用；七、言无可讥；八、言尽爱乐；是为八。若能回向阿耨多罗三藐三菩提者，后成佛时，具足如来梵音声相。
复次，龙王！若离绮语，即得成就三种决定。何等为三？一、定为智人所爱；二、定能以智，如实答问；三、定于人天，威德最胜，无有虚妄；是为三。若能回向阿耨多罗三藐三菩提者，后成佛时，即得如来诸所授记，皆不唐捐。
复次，龙王！若离贪欲，即得成就五种自在。何等为五？一、三业自在，诸根具足故；二、财物自在，一切怨贼不能夺故；三、福德自在，随心所欲，物皆备故；四、王位自在，珍奇妙物皆奉献故；五、所获之物，过本所求，百倍殊胜，由于昔时不悭嫉故；是为五。若能回向阿耨多罗三藐三菩提者，后成佛时，三界特尊，皆共敬养。
复次，龙王！若离瞋恚，即得八种喜悦心法。何等为八？一、无损恼心；二、无瞋恚心；三、无诤讼心；四、柔和质直心；五、得圣者慈心；六、常作利益安众生心；七、身相端严，众共尊敬；八、以和忍故，速生梵世；是为八。若能回向阿耨多罗三藐三菩提者，后成佛时，得无碍心，观者无厌。
复次，龙王！若离邪见，即得成就十功德法。何等为十？一、得真善意乐、真善等侣；二、深信因果，宁殒身命，终不作恶；三、唯④归依佛，非余天等；四、直心正见，永离一切吉凶疑网；五、常生人天，不更恶道；六、无量福慧，转转增胜；七、永离邪道，行于圣道；八、不起身见，舍诸恶业；九、住无碍见，十、不堕诸难；是为十。若能回向阿耨多罗三藐三菩提者，后成佛时，速证一切佛法，成就自在神通⑤。
尔时，世尊复告龙王言：「若有菩萨依此善业，于修道时，
能离杀害而行施故，常富财宝，无能侵夺；长寿无夭，不为一切怨贼损害。
离不与取而行施故，常富财宝，无能侵夺；最胜无比，悉能备集诸佛法藏。
离非梵行而行施故，常富财宝，无能侵夺；其家直⑥顺；母及妻子，无有能以欲心视者。
离虚诳语而行施故，常富财宝，无能侵夺；离众毁谤，摄持正法；如其誓愿，所作必果。
离离间语而行施故，常富财宝，无能侵夺；眷属和睦，同一志乐，恒无乖诤。
离粗恶语而行施故，常富财宝，无能侵夺；一切众会，欢喜归依；言皆信受，无违拒者。
离无义语而行施故，常富财宝，无能侵夺；言不虚设，人皆敬受；能善方便，断诸疑惑。
离贪求心而行施故，常富财宝，无能侵夺；一切所有，悉以慧⑦舍；信解坚固，具大威力。
离忿怒心而行施故，常富财宝，无能侵夺；速自成就无碍心智；诸根严好，见皆敬爱。
离邪倒心而行施故，常富财宝，无能侵夺；恒生正见敬信之家；见佛、闻法、供养众僧；常不忘失大菩提心。是为大士修菩萨道时，行十善业，以施庄严，所获大利如是。
龙王！举要言之：行十善道，以戒庄严故，能生一切佛法义利，满足大愿；
忍辱庄严故，得佛圆音，具众相好；
精进庄严故，能破魔怨，入佛法藏；
定庄严故，能生念、慧、惭、愧、轻安；
慧庄严故，能断一切分别妄见；
慈庄严故，于诸众生不起恼害；
悲庄严故，悯诸众生，常不厌舍；
喜庄严故，见修善者，心无嫌嫉；
舍庄严故，於顺违境，无爱恚心；
四摄庄严故，常勤摄化一切众生；
念处庄严故，善能修习四念处观；
正勤庄严故，悉能断除一切不善法，成一切善法；
神足庄严故，恒令身心轻安、快乐；
五根庄严故，深信坚固，精勤匪懈，常无迷妄，寂然调顺，断诸烦恼；
力庄严故，众怨尽灭，无能坏者；
觉支庄严故，常善觉悟一切诸法；
正道庄严故，得正智慧常现在前；
止庄严故，悉能涤除一切结使；
观庄严故，能如实知诸法自性；
方便庄严故，速得成满，为无为乐。
龙王！当知此十善业，乃至能令十力、无畏、十八不共、一切佛法、皆得圆满。是故汝等应勤修学！龙王！譬如一切城邑、聚落，皆依大地而得安住；一切药草、卉木、丛林，亦皆依地而得生长。此十善道亦复如是：一切人、天依之而立，一切声闻、独觉菩提，诸菩萨行，一切佛法，咸共依此十善大地而得成就。
佛说此经已，娑竭罗龙王及诸大众：一切世间、天人、阿修罗等，皆大欢喜，信受奉行。
[十善业道经终]
注释
注①：本经以《大正藏》为底本，兼参考《佛教大藏经》其异译本为：「佛为娑伽罗龙王所说大乘法经」 宋 施护译。
（《大正藏》第15册一五九页、《佛教大藏经》第29册一五五页）
注②：宋、元、明三本及宫本，作「常」字。
注③：宋、元、明三本及宫本，俱无「者」字。
注④：宫本「唯」字作「惟」字。
注⑤：宋译本此文之後，复有一段经文如是：
「龙王！复次，观于十不善法微细之行，多堕地狱、饿鬼、畜生之趣。龙王！观彼众生，
若复杀生，当堕地狱、畜生、焰魔等界。后生人间，以余业故，得二种报：一者、短命；二者、苦恼。
若复偷盗，当堕地狱、畜生、焰魔等界。后生人间，以余业故，得二种报：一者、自居贫贱；二者、不得他人财宝。
若复邪染，当堕地狱、畜生、及焰魔界。后生人间，以余业故，得二种报：一者、愚痴；二者、妻不贞正。
若复妄语，当堕地狱、畜生、及焰魔界。后生人间，以余业故，得二种报：一者、言不诚实；二者、人不信奉。
若复绮语，当堕地狱、畜生、及焰魔界。后生人间，以余业故，得二种报：一者、言不真正；二者、所言无定。
若复恶口，当堕地狱、畜生、及焰魔界。后生人间，以余业故，得二种报：一者、言多斗诤；二者、人闻不重。
若复二舌，当堕地狱、畜生、及焰魔界。后生人间，以余业故，得二种报：一者、得下劣眷属；二者、感亲属分离。
若复多贪，当堕地狱、畜生、及焰魔界。后生人间，以余业故，得二种报：一者、不能利益他人；二者、常被他人侵害。
若复多瞋，当堕地狱、畜生、及焰魔界。后生人间，以余业故，得二种报：一者、心常不喜；二者、多不称意。
若复邪见，当堕地狱、畜生、及焰魔界。后生人间，以余业故，得二种报：一者、邪见；二者、懈怠。
龙王！若有行于如是十不善法，决定获得如是果报！复更别得无边诸大苦蕴。」
注⑥：宋、元、明三本及宫本，「直」字俱作「贞」字。
注⑦：宋、元、明三本及宫本，「慧」字俱作「惠」字。